ฟิทช์ให้เรตติ้งหุ้นกู้ กสิกรฯได้BBB+
กสิกรฯ ออกหุ้นกู้ 8,600 ล้าน ในฮ่องกง ฟิทช์ฯ ให้เครดิต BBB+
30 ก.ย. 2559

กสิกรฯ ออกหุ้นกู้ 8,600 ล้าน ในฮ่องกง ฟิทช์ฯ ให้เครดิต BBB+
บริษัท ฟิทช์ เรทติ้งส์ ประกาศให้อันดับเครดิต “BBB+(EXP)” แก่หุ้นกู้ไม่ด้อยสิทธิ ไม่มีหลักประกัน สกุลเงินเหรียญสหรัฐของธนาคารกสิกรไทย โดยหุ้นกู้ดังกล่าวจะออกภายใต้โครงการหุ้นกู้ Euro Medium-Term Notes (EMTN) มีมูลค่าโครงการรวม 2,500 ล้านเหรียญสหรัฐ หรือประมาณ 8,625 ล้านบาท (คิดอัตราแลกเปลี่ยน 34.50 บาท/เหรียญสหรัฐ) ทั้งนี้ โครงการ EMTN ได้รับการยืนยันอันดับเครดิตที่ “BBB+” เมื่อวันที่ 17 พ.ค. 2559
สำหรับหุ้นกู้ไม่ด้อยสิทธิที่จะออกเสนอขายดังกล่าวจะมีอายุไม่เกิน 5.5 ปี และจะออกโดยธนาคารกสิกรไทย สาขาฮ่องกง วัตถุประสงค์ในการออกหุ้นครั้งนี้คือ เพื่อการระดมเงินทุนและนำไปใช้ในการดำเนินกิจการทั่วไปของธนาคาร
อย่างไรก็ตาม อันดับเครดิตครั้งนี้จะสมบูรณ์ต่อเมื่อฟิทช์ฯ ได้รับเอกสารประกอบการวิเคราะห์ต่างๆ ฉบับจริงครบถ้วน และตรงกับข้อมูลที่ฟิทช์ฯ ได้รับมาแล้ว
ทั้งนี้ อันดับเครดิตหุ้นกู้ดังกล่าวให้อยู่ในระดับเดียวกันกับอันดับเครดิตสากลสกุลเงินต่างประเทศระยะยาวของธนาคารกสิกรไทยที่ “BBB+” เนื่องจากหุ้นกู้ดังกล่าวเป็นภาระผูกพันที่ไม่ด้อยสิทธิและไม่มีหลักประกันของธนาคาร ส่วนปัจจัยที่อาจส่งผลต่ออันดับเครดิตในอนาคต เป็นผลกระทบในทิศทางเดียวกันกับการเปลี่ยนแปลงอันดับเครดิตสากลสกุลเงินต่างประเทศระยะยาวของธนาคารกสิกรไทย
ขณะเดียวกัน ฟิทช์ฯ ประกาศคงอันดับเครดิตภายในประเทศระยะยาวของธนาคารและสถาบันการเงินไทย 5 แห่ง ที่เป็นบริษัทลูก (Subsidiaries) ของสถาบันการเงินต่างประเทศในภูมิภาคเอเชียเหนือ โดยธนาคารและสถาบันการเงินที่ได้รับการคงอันดับเครดิตที่ “AAA(tha)” และแนวโน้มอันดับเครดิตมีเสถียรภาพ ประกอบด้วย ธนาคารแห่งประเทศจีน (ไทย) หรือ BOCT ธนาคารไอซีบีซี (ไทย) หรือ ICBCT และบริษัท ลีสซิ่งไอซีบีซี (ไทย) หรือ ICBCTL 
ทั้งนี้ มุมมองดังกล่าวพิจารณาจากการที่บริษัทแม่มีสัดส่วนการถือหุ้นในระดับสูงและมีอำนาจควบคุมการบริหารงานในบริษัทลูก การเชื่อมโยงการดำเนินงานอย่างสอดคล้องกันกับกลุ่มในระดับสูง
ขณะเดียวกัน บริษัท อีซี่บาย หรือ EB ได้รับการคงอันดับเครดิตที่ “AA+(tha)” แนวโน้มอันดับเครดิตเป็นลบ ทั้งนี้แนวโน้มอันดับเครดิตเป็นลบของ EB สอดคล้องกับแนวโน้มอันดับเครดิตเป็นลบของบริษัทแม่ ACOM Co., LTD. (ACOM; A-/แนวโน้มอันดับเครดิตเป็นลบ) และบริษัทหลักทรัพย์ โนมูระ พัฒนสิน หรือ CNS ได้รับการคงอันดับเครดิตที่ “AA (tha)” แนวโน้มอันดับเครดิตมีเสถียรภาพ